b'\n_START_ARTICLE_\n\xc5\xa0tefan K\xc3\xbczmi\xc4\x8d\n_START_SECTION_\n\xc5\xbdivljenje\n_START_PARAGRAPH_\nNjegov o\xc4\x8de je bil Jure (J\xc3\xbcri) K\xc3\xbczmi\xc4\x8d (1703-1769). Po poklicu je bil kroja\xc4\x8d. Dru\xc5\xbeina je bila kme\xc4\x8dka in ni bila premo\xc5\xbena. Kljub temu se je \xc5\xa1olal v Radgoni (Radkersburgu) in pri Svetem Benediktu (Kan\xc4\x8devci). Tu si je pridobil osnovno znanje maternega jezika, mad\xc5\xbear\xc5\xa1\xc4\x8dine in nem\xc5\xa1\xc4\x8dine. \xc5\xa0olanje je kasneje nadaljeval, menda ob podpori predstavnikov verske skupnosti v \xc4\x8cobinu v \xc5\xa1opronski evangeli\xc4\x8danski vi\xc5\xa1ji \xc5\xa1oli. Od leta 1739 je \xc5\xa1tudiral v Gjuru. \xc5\xa0olanje je nadaljeval na bratislavskem protestantskem liceju. Pred njim se je tam \xc5\xa1olalo \xc5\xbee mnogo prekmurskih Slovencev. Licej je vodil rektor - zemljepisec J\xc3\xa1nos Tomka Sz\xc3\xa1szky. K\xc3\xbczmi\xc4\x8d se je v tem obdobju poleg klasi\xc4\x8dnih jezikov dodobra izobrazil tudi v zemljepisu, nacionalni zgodovini in zahtevnej\xc5\xa1i matematiki. Znanje je izpopolnjeval tudi pri zasebnih u\xc4\x8diteljih, mnogo pa se je samoizobra\xc5\xbeeval. Izobrazil se je tudi v slova\xc5\xa1\xc4\x8dini. V liceju se je udejstvoval tudi na literarnem podro\xc4\x8dju._NEWLINE_Leta 1751 je bil kot u\xc4\x8ditelj nastanjen v kraju \xc4\x8cobin. Tu je prevzel vodilno mesto na Latinski \xc5\xa1oli. Ob materialni podpori iz Bratislave (Pozsony) je nase prevzel tudi velik del odgovornosti za versko in posvetno \xc5\xbeivljenje rojakov. Leta 1755 je sprejel povabilo in nastopil mesto pastorja v \xc5\xa0urdu (v tistem \xc4\x8dasu \xc5\xa0omodska \xc5\xbeupanija, zdaj Zala. Tu se je dvakrat poro\xc4\x8dil in do\xc5\xbeivel te\xc5\xbeki udarec usode s smrtjo svojih najbli\xc5\xbejih.'